 **รพ.เมตตาฯ ชวนเปิดโลกใบใหม่ ดวงตาสวยใสด้วย ReLEx SMILE**

โรงพยาบาลเมตตาประชารักษ์(วัดไร่ขิง) เป็นโรงพยาบาลที่มีความโดดเด่นในด้านการรักษาโรคตา มีจักษุแพทย์เฉพาะทางโรคตาทุกสาขา โดยจักษุแพทย์เฉพาะทางกระจกตาและแก้ไขสายตาที่มีความเชี่ยวชาญและมีประสบการณ์อย่างสูง ด้วยประสบการณ์ยาวนานกว่า 25 ปี ในด้านการแก้ไขสายตาผิดปกติด้วยเลเซอร์หรือเลสิก (LASIK) พบว่าปัญหาสายตาไม่ว่าจะเป็นภาวะสายตาสั้น เอียงและสายตายาวแต่กำเนิด ล้วนส่งผลกระทบให้เกิดความยากลำบากขึ้นในการใช้ชีวิตประจำวัน

​​ **นายแพทย์ไพโรจน์ สุรัชวนิช รองอธิบดีกรมการแพทย์** เปิดเผยว่า การแก้ไขสายตาผิดปกติด้วยเลเซอร์หรือเลสิก (LASIK)  ช่วยแก้ไขสายตาสำหรับผู้ที่มีปัญหา[สายตาสั้น](https://www.honestdocs.co/myopia) สายตายาว หรือสายตาเอียง ซึ่งวิธีนี้เป็นการรักษาภาวะสายตาผิดปกติอย่างถาวร การทำเลสิกช่วยให้สายตาสั้น ยาว หรือเอียงลดลงจากเดิมจนใกล้เคียงค่าสายตาปกติได้ การแก้ปัญหาสายตาด้วยวิธีเลสิก สามารถช่วยให้กลับมามีการมองเห็นที่ชัดเจน เพราะการทำเลสิกเป็นเทคโนโลยีทางการแพทย์เป็นที่นิยมทั่วโลก โดยข้อดีของการทำเลสิก คือสามารถแก้ไขปัญหาความผิดปกติของสายตาให้กลับมามองเห็นชัดเจนได้อย่างถาวร และใช้เวลาในการผ่าตัดระยะสั้น แต่ให้ความแม่นยำสูง ระคายเคืองตาน้อย ปลอดภัยสูงภาวะแทรกซ้อนน้อย

**นายแพทย์อาคม ชัยวีระวัฒนะ ผู้อำนวยการโรงพยาบาลเมตตาประชารักษ์ (วัดไร่ขิง)**  กล่าวว่า ศูนย์เลสิกได้นำเครื่องเลเซอร์ชนิดเฟมโตเซคคั่นรุ่น visumax และชนิดเอ็กไซเมอร์ รุ่น MEL -90 เป็นเครื่องเลเซอร์รุ่นใหม่ เทคโนโลยีจากประเทศเยอรมันนี 2 เครื่อง มาเปิดให้บริการ ซึ่งเป็นเทคโนโลยีล่าสุดที่ทันสมัยปลอดภัย ด้วยนวัตกรรมและเทคโนโลยีใหม่ล่าสุดของการแก้ไขสายตาด้วยรีเล็กซ์สไมล์ (ReLEx SMILE) เพื่อพัฒนาให้ทันสมัย ให้ประชาชนได้รับการรักษาที่มีคุณภาพระดับสากล เพื่อรองรับการให้บริการประชาชนที่มีความสนใจการรักษาด้วยวิธีเลสิกเพิ่มมากขึ้น ด้วยค่ารักษาในราคาที่เหมาะสม คุณภาพมาตรฐานสากล **แพทย์หญิงนวลจิรา ประกายรุ้งทอง นายแพทย์เชี่ยวชาญ หัวหน้าหน่วยกระจกตาและแก้ไขสายตาผิดปกติ** กล่าวต่อว่า ReLEx SMILE เป็นเทคนิคที่ใช้ในการผ่าตัดแก้ไขสายตาด้วยเลเซอร์ที่มีแผลเล็กใช้เลเซอร์ Femtosecond laser ที่เป็นเทคโนโลยีขั้นสูงใหม่ล่าสุด แยกชั้นกระจกตาเป็นรูปเลนส์(lenticule)ภายในกระจกตา และนำเลนส์ที่ตัดไว้นั้นออกมาผ่านแผลเปิดเล็กๆที่กระจกตาขนาดประมาณ 2-4 มิลลิเมตรเท่านั้น เพื่อปรับความโค้งของกระจกตาให้เหมาะสมกับค่าสายตาที่ต้องการแก้ไข ReLEx SMILE (การผ่าตัดแก้ไขสายตาแผลเล็กแบบไร้ใบมีด) นับว่าเป็นเทคโนโลยีและเทคนิคแก้ไขภาวะสายตาผิดปกติแบบแผลเล็กที่มีความแม่นยำสูงและผลข้างเคียงน้อยที่สุดในปัจจุบัน ซึ่งทำให้แผลหายเร็ว มีอาการระคายเคืองตาหลังผ่าตัดน้อยมากเมื่อเทียบกับเลสิกแบบเดิม และสามารถทำกิจกรรมต่างๆได้ตามปกติหลังจากผ่าตัดเพียงไม่กี่วัน เนื่องจากการใช้วิธี ReLEx SMILE จะมีแผลเปิดที่กระจกตาเล็กมากทำให้รบกวนเส้นประสาทบริเวณกระจกตาน้อยกว่าเลสิกแบบเดิมเป็นผลให้ตาแห้งน้อยกว่า โดยที่ค่าสายตาหลังผ่าตัดคำนวณได้อย่างแม่นยำ และผลข้างเคียงน้อยที่สุดในปัจจุบัน โดยอัตราค่าบริการในการทำประมาณ 75,000 บาท โดยผู้ที่เหมาะสมสำหรับการทำเลสิกนั้นต้องอายุ 18 ปีขึ้นไป ไม่มีโรคของกระจกตาหรือภาวะตาแห้งหรือโรคตาอื่นๆ เช่น โรคจอตาเสื่อมหรือโรคทางกายที่มีผลต่อการสมานแผลกระจกตา ไม่อยู่ในระหว่างตั้งครรภ์หรือให้นมบุตร ไม่อยู่ในระหว่างการใช้ยารักษาในกลุ่ม Isotretinoin หรือการใช้ฮอร์โมน มีความเข้าใจและความคาดหวังเกี่ยวกับผลการทำเลสิกที่ถูกต้อง เช่น เลสิกไม่สามารถแก้ไขภาวะสายตาผู้สูงอายุได้ ผู้ที่มีอายุมากกว่า 40 ปีขึ้นไปอาจจะต้องใช้แว่นสายตาช่วยในการมองระยะใกล้หลังทำเลสิกหรือแก้ไขสายตาโดยเทคนิค monovision และผลลัพท์หลังการทำอาจแตกต่างกันได้ใน แต่ละบุคคล ในส่วนการเตรียมตัวก่อนการทำเลสิกนั้น จักษุแพทย์จะนัดมาตรวจสภาพตาโดยละเอียด และควรงดใส่คอนแทคเลนส์อย่างน้อย 7 วัน สำหรับเลนส์ชนิดนิ่ม และ 2 สัปดาห์สำหรับเลนส์ชนิดแข็ง โดยจักษุแพทย์จะตรวจประเมินอย่างละเอียดโดยใช้เวลาประมาณ 2-3 ช.ม. ซึ่งมีรายการตรวจดังนี้ การตรวจวัดค่าสายตาด้วยเครื่องคอมพิวเตอร์ การทดสอบการมองเห็น การวัดความดันลูกตา การตรวจและวัดค่าสายตาโดยจักษุแพทย์ การวัดปริมาณน้ำตา การถ่ายภาพพื้นผิวกระจกตา และวัดความหนาของกระจกตา การหยอดขยายม่านตา การตรวจสภาพจอประสาทตาอย่างละเอียดสามารถนัดตรวจปรึกษาและผ่าตัดในวันเดียวกันได้ ซึ่งในส่วนของวิธีเตรียมตัวก่อนผ่าตัด ควรสระผมก่อนมาเข้ารับการผ่าตัด และใส่เสื้อแบบผ่าหน้า หรือมีกระดุม ควรมีญาติมาด้วย เนื่องจากหลังผ่าตัดผู้ป่วยจะต้องใส่ที่ครอบตา เพื่อป้องกันการติดเชื้อหรือขยี้ตา ควรใส่ที่ครอบตาเวลานอนประมาณ 1 สัปดาห์ เพื่อป้องกันการเผลอขยี้ตา ระวังไม่ให้น้ำเข้าตาเป็นเวลา 1 สัปดาห์ ไม่ควรเพ่งสายตามากเกินไปและหยอดตาให้ครบตามที่จักษุแพทย์สั่ง หากมีอาการผิดปกติควรพบจักษุแพทย์ โดยทางศูนย์เลสิกโรงพยาบาลเมตตาประชารักษ์ (วัดไร่ขิง) ยังคงมุ่งมั่นพัฒนาการให้บริการเพื่อตอบสนองความต้องการ และสร้างความพึงพอใจแก่ผู้รับบริการ ด้วยเทคโนโลยีที่ทันสมัย แม่นยำ ปลอดภัย ใส่ใจดูแล ในราคาที่สมเหตุผล ประชาชนเข้าถึงได้เพื่อเป็นอีกทางเลือกสำหรับผู้ที่ต้องการแก้ไขสายตาผิดปกติต่อไป สามารถสอบถามข้อมูลเพิ่มเติม เบอร์โทร 034-388-700 ต่อ 9236 หรือมือถือ 061-4138860 (ในเวลาราชการ) Face book : ศูนย์เลสิกเมตตา-Metta lasik Center, ID Line : @lasikmetta

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

#รพ.เมตตาฯ (วัดไร่ขิง) #รีเล็กซ์สไมล์ ReLEx SMILE #แก้ปัญหาสายตาผิดปกติ #เลสิกไร้ใบมีด -ขอขอบคุณ-

27 มีนาคม 2568

แพทย์หญิงนวลจิรา ประกายรุ้งทอง

หัวหน้าหน่วยกระจกตาและแก้ไขสายตา